SA Jagters gereed vir regsgeding teen vuurwapenwetFoto ter illustrasie. (Foto: Maxim Potkin, Unsplash) Die Suid-Afrikaanse Jagters- en Wildbewaringsvereniging (SA Jagters) meen dat die omstrede wysigingswetsontwerp op vuurwapens wat in Mei vanjaar gepubliseer is, onprakties, onregverdig en onuitvoerbaar is. Hierdie vereniging is in 1949 gestig en is die oudste en die grootste geakkrediteerde jag- en sportskietvereniging in Suid-Afrika met meer as 44 000 lede en 81 funksionele takke. Fred Camphor, uitvoerende hoof van SA Jagters, sê hulle is sterk ten gunste van wettige vuurwapenbesit, maar dat hierdie konsepwet aanvaarbare perke oorskry. “Uit die voorgestelde veranderinge is dit duidelik dat hierdie konsepwetgewing vanaf die aanvang ontwikkel is om die wet te verander van beperk tot beperkend.” Maroela Media het onlangs berig dat die wysigings wat in die wetsontwerp voorgestel word, onder fel kritiek van verskillende belanghebbendes in die bedryf gekom het. Een van die belangrikste bekommernisse is die ingrypende gevolge wat Suid-Afrikaners byvoorbeeld die reg ontsê om ’n vuurwapen te besit vir selfverdediging of om ammunisie te herlaai. Volgens Camphor is daar talle ander voorgestelde wysigings aan dié wet wat as onprakties en onregverdig beskou word. “Die belangrikste beperking wat van toepassing op ons lede is, is dat toegewyde jagters en sportskuts tot ’n maksimum van ses wettige vuurwapens beperk word, sowel as die kriminalisering van die vuurwapeneienaars wat ammunisie herlaai. “Die huidige wetgewing is reeds omslagtig en ingewikkeld, wat lei tot ’n groot administratiewe las op die SAPD. Dit is baie duidelik dat die voorgestelde wysigingswetsontwerp voorsiening maak vir nog meer beheer en dat dit dan nog meer ingewikkeld, omslagtig en moeiliker gaan wees om te implementeer.” Belangrike wysigings wat vir SA Jagters van belang is, sluit in: SA Jagters sê dat hulle met ŉ regspan gekonsulteer het oor die nodige regstappe teen hierdie voorgestelde wetgewing, indien ŉ regsgeding nodig sou wees. “Ons hou die situasie fyn dop en sal – soos in 2009 – voortgaan om ons lede se regte as wettige vuurwapeneienaars te beskerm,” sê Camphor.